এইসব কংকিস্তাদোরদের একজন হলেন এরনান কোরতেস। ১৫১৯ সালে তিনি ১১টি জাহাজ, ৫০৮ জন সৈন্য, ১০০ নাবিক ও ১৬টি ঘোড়া নিয়ে মেক্সিকোর দক্ষিণ-পূর্ব উপকূলে পৌঁছে স্থাপন করলেন ভেরাক্রুস শহর। পরে তিনি তক্সকালা জাতির সাহায্যে দখল করে নেন রাজধানী টেনোচতিতলান শহর, যা বর্তমানে পরিচিত মেক্সিকো সিটি নামে। এরপর আসেন কুখ্যাত ফ্রান্সিসকো পিসারো। ১৫৩১ সালে তিনি পেরুতে পৌঁছেন। কাখামারকা শহরের কাছে তার সাক্ষাৎ হলো ইনকা রাজা আতাহুয়ালপার সাথে। তিনি ইনকা রাজাকে খ্রিস্টান ধর্ম গ্রহণ করার প্রস্তাব দেন। রাজা তা অস্বীকার করেন। রাজাকে বন্দি করা হয়। পিসারো চেয়েছিলেন ইনকাদের সকল স্বর্ণ দখল করতে। তার কথা মতো যে ঘরে রাজা বন্দি ছিলেন সে ঘর স্বর্ণ দিয়ে ভরে দেয়া সত্ত্বেও রাজাকে হত্যা করে দেশে নিজের কর্তৃত্ব স্থাপন করেন।